洛陽女兒行
作者：王維
朝代：唐

paragraphs: 洛陽女兒對門居，纔可容顏十五餘。
良人玉勒乘驄馬，侍女金盤鱠鯉魚。
畫閣朱樓盡相望，紅桃綠柳垂簷向。
羅幃送上七香車，寶扇迎歸九華帳。
狂夫富貴在青春，意氣驕奢劇季倫。
自憐碧玉親教舞，不惜珊瑚持與人。
春窗曙滅九微火，九微片片飛花璅。
戲罷曾無理曲時，妝成秪是薰香坐。
城中相識盡繁華，日夜經過趙李家。
誰憐越女顏如玉，貧賤江頭自浣紗。